b'\n_START_ARTICLE_\nJulia Margaret Cameron\n_START_PARAGRAPH_\nJulia Margaret Cameron (o. s. Pattle; 11. kes\xc3\xa4kuuta 1815 Kalkutta, Intia \xe2\x80\x93 26. tammikuuta 1879 Kalutara, Ceylon) oli varhainen brittil\xc3\xa4inen valokuvaaja, joka tunnetaan aikansa kuuluisuuksien muotokuvista sek\xc3\xa4 uskonnollisia ja muita sankarimyyttej\xc3\xa4 esitt\xc3\xa4vist\xc3\xa4 henkil\xc3\xb6kuvistaan._NEWLINE_Cameronin valokuvaajan ura alkoi vasta 48 vuoden i\xc3\xa4ss\xc3\xa4 ja kesti vain 11 vuotta, 1864\xe2\x80\x931875. Uran sytykkeen\xc3\xa4 oli h\xc3\xa4nen lahjaksi saamansa kamera. Aikalaiset eiv\xc3\xa4t arvostaneet h\xc3\xa4nen pehme\xc3\xa4piirtoista kuvaustyyli\xc3\xa4\xc3\xa4n eik\xc3\xa4 tapaansa manipuloida m\xc3\xa4rk\xc3\xa4levyprosessia; n\xc3\xa4it\xc3\xa4 molempia pidettiin joko huolimattomuutena tai teknisen\xc3\xa4 virheen\xc3\xa4. Parhaiten h\xc3\xa4nen tyyli\xc3\xa4\xc3\xa4n ymm\xc3\xa4rsiv\xc3\xa4t prerafaeliittitaiteilijat. Nykyvalokuvauksessa voidaan n\xc3\xa4hd\xc3\xa4 Cameronin vaikutteita erityisesti tiukkaan rajatuissa muotokuvissa. _NEWLINE_Cameronin talo Dimbola Lodge\xc2\xa0Englannin etel\xc3\xa4rannikon Wightsaarella on avoinna yleis\xc3\xb6lle.\n_START_SECTION_\nEl\xc3\xa4m\xc3\xa4 ja ura\n_START_PARAGRAPH_\nJulia Margaret Cameron syntyi Intian\xc2\xa0Kalkutassa ranskalaisaristokraattiseen sukuun kuuluvan \xc3\xa4idin Adeline de l\xe2\x80\x99Etangin ja It\xc3\xa4-Intian kauppakomppanian brittiupseerin James Pattlen tytt\xc3\xa4reksi. H\xc3\xa4nen sisarentytt\xc3\xa4rens\xc3\xa4 tyt\xc3\xa4r oli kirjailija Virginia Woolf._NEWLINE_Julia Margaret Pattle oli seitsenp\xc3\xa4isen sisarsarjan nelj\xc3\xa4s lapsi. H\xc3\xa4n ei perinyt sukunsa muiden naisten kehuttua ulkon\xc3\xa4k\xc3\xb6\xc3\xa4, vaan h\xc3\xa4nt\xc3\xa4 kohdeltiin perheess\xc3\xa4 er\xc3\xa4\xc3\xa4nlaisena rumana ankanpoikasena. H\xc3\xa4nen taiteelliset erityislahjansa tulivat kuitenkin ilmi jo varhain. H\xc3\xa4n k\xc3\xa4vi koulunsa Ranskassa ja palasi sen j\xc3\xa4lkeen Intiaan. Vuonna 1836 Julia Margaret Pattle matkusti toipumaan sairaudesta Etel\xc3\xa4-Afrikan Hyv\xc3\xa4ntoivonniemelle, jossa h\xc3\xa4n tapasi matemaatikko-t\xc3\xa4htitieteilij\xc3\xa4 John Herschelin. Heist\xc3\xa4 tuli elinik\xc3\xa4iset kirjeyst\xc3\xa4v\xc3\xa4t, ja vuonna 1842 Herschel l\xc3\xa4hetti Cameronille n\xc3\xa4ytteit\xc3\xa4 uudesta harrastuksestaan, valokuvauksesta. Etel\xc3\xa4-Afrikassa Julia Margaret tapasi my\xc3\xb6s itse\xc3\xa4\xc3\xa4n 20 vuotta vanhemman, Intiassa toimivan brittijuristi Charles Hay Cameronin, ja he avioituivat Kalkutassa 1838. Miehen p\xc3\xa4\xc3\xa4sty\xc3\xa4 el\xc3\xa4kkeelle pariskunta neljine lapsineen muutti Lontooseen, jossa Julia Margaret Cameronin sisaria\xc2\xa0asui. Vuonna\xc2\xa01860 Cameronit vierailivat runoilija\xc2\xa0Alfred Tennysonin luona Wight-saaren Freshwaterissa ja ihastuivat paikkaan niin, ett\xc3\xa4 muuttivat itsekin pian Tennysonin naapureiksi.\n_START_SECTION_\nUra alkoi 48-vuotiaana\n_START_PARAGRAPH_\nVuonna 1863 tuolloin jo 48-vuotias Julia Margaret Cameron sai lapsiltaan lahjaksi kameran, koska oli ilmaissut kiinnostustaan uuteen taidelajiin. Jo vuoden kuluttua h\xc3\xa4net hyv\xc3\xa4ksyttiin Lontoon ja Skotlannin valokuvausseurojen j\xc3\xa4seneksi. Cameron opiskeli muotokuvausta\xc2\xa0David Wilkie Wynfieldin ohjauksessa ja kehitti t\xc3\xa4m\xc3\xa4n neuvojen pohjalta oman pehme\xc3\xa4piirtoisen tyylins\xc3\xa4. Naapurinsa lordi Tennysonin avulla h\xc3\xa4n sai julkisuutta ja tilaajia valokuvilleen seurapiireist\xc3\xa4._NEWLINE_Cameronin k\xc3\xa4ytt\xc3\xa4m\xc3\xa4 kolloidi-m\xc3\xa4rk\xc3\xa4levytekniikka oli ty\xc3\xb6l\xc3\xa4s ja aikaaviev\xc3\xa4. Kuvauskohteet joutuivat istumaan pitk\xc3\xa4\xc3\xa4n kirkkaissa valoissa, kun jokaista valotusta ennen lasilevy oli sivelt\xc3\xa4v\xc3\xa4 kollodiumilla ja kastettava hopeanitraattiliuokseen. Minuutteja kest\xc3\xa4v\xc3\xa4n valotuksen j\xc3\xa4lkeen kuva oli kehitett\xc3\xa4v\xc3\xa4 heti kun kollodiumliuos oli viel\xc3\xa4 m\xc3\xa4rk\xc3\xa4. Monet Cameronin parhaista muotokuvista esitt\xc3\xa4v\xc3\xa4tkin varta vasten kuvattavaksi tulleen vallasv\xc3\xa4en sijaan h\xc3\xa4nen omia perheenj\xc3\xa4seni\xc3\xa4\xc3\xa4n, palveluskuntaa ja vierailulla olevia sukulaisia ja yst\xc3\xa4vi\xc3\xa4._NEWLINE_Cameron rekister\xc3\xb6i jokaisen valokuvansa tekij\xc3\xa4noikeusvirastossa ja piti kuvistaan tarkkaa kirjaa, mik\xc3\xa4 on helpottanut j\xc3\xa4lkipolvien arvostuksen saamista. Monet kuvat julkisuuden henkil\xc3\xb6ist\xc3\xa4 ovat my\xc3\xb6s ainoita heist\xc3\xa4 otettuja valokuvia, jolloin ne ovat saaneet dokumentaarista merkitt\xc3\xa4vyytt\xc3\xa4 enemm\xc3\xa4n kuin samoista henkil\xc3\xb6ist\xc3\xa4 tehdyt, tuolloin tavanomaisemmat piirrokset ja maalaukset. Cameronin kuvattavina istuivat muiden muassa lordi Tennyson ja t\xc3\xa4m\xc3\xa4n poika Lionel, taidemaalari G. F. Watts, biologi Charles Darwin, Lewis Carrollin lastenkirjan Liisan seikkailut ihmemaassa innoittaja Alice Liddell ja historioitsija Thomas Carlyle._NEWLINE_Muotokuvien ohella osa Cameronin henkil\xc3\xb6kuvista ovat l\xc3\xa4ht\xc3\xb6kohdiltaan kirjallisia tai uskonnollisia ja n\xc3\xa4in prerafaeliittisten taideihanteiden mukaisia, mik\xc3\xa4 ilmenee teatraalisena sommitteluna, mallien eteerisin\xc3\xa4 katseina, ep\xc3\xa4luontevina asentoina ja pehme\xc3\xa4n\xc3\xa4 valaistuksena. Mallit esitt\xc3\xa4v\xc3\xa4t valokuvissa kirjallisia hahmoja, joiksi heid\xc3\xa4t on usein huolella puvustettu ja maskeerattu. N\xc3\xa4it\xc3\xa4 fiktiivisempi\xc3\xa4 kuvia on my\xc3\xb6hemmin pidetty usein teenn\xc3\xa4isin\xc3\xa4 ja v\xc3\xa4hemm\xc3\xa4n arvokkaina kuin Cameronin valokuvia todellisista henkil\xc3\xb6ist\xc3\xa4.\n_START_SECTION_\nCeylonille 60-vuotiaana\n_START_PARAGRAPH_\nKuuluisista ja rikkaista asiakkaistaan huolimatta Cameron ei kyennyt ansaitsemaan elantoaan valokuvauksella, vaan menetti rahaa kalliisiin kemikaaleihin. Vuonna 1875 Cameronin pariskunta l\xc3\xa4hti talousongelmiaan pakoon elinkustannuksiltaan edulliselle\xc2\xa0Ceylonin saarelle eli nykyiseen\xc2\xa0Sri Lankaan, josta Charles Hay Cameron oli jo Intian-vuosinaan ostanut kahviplantaaseja. Laivaan lastattiin muuttotavaroiden mukana lehm\xc3\xa4 ja kaksi ruumisarkkua, sill\xc3\xa4 60-vuotias Julia ja 80-vuotias Charles tiesiv\xc3\xa4t viett\xc3\xa4v\xc3\xa4ns\xc3\xa4 loppuel\xc3\xa4m\xc3\xa4n Ceylonilla. Cameron yritti jatkaa valokuvausta, mutta valitti usein kemikaalien ja puhtaan veden saannin vaikeutta. En\xc3\xa4\xc3\xa4 ei ollut k\xc3\xa4yt\xc3\xb6ss\xc3\xa4 my\xc3\xb6sk\xc3\xa4\xc3\xa4n sellaisia valokuvauskohteita kuin mihin h\xc3\xa4n oli Englannissa tottunut. Ceylonin-vuosien kuvista ei ole s\xc3\xa4ilynyt montakaan. Cameron kuoli Kalutaran kaupungissa vilustuttuaan pahasti vuonna 1879.\n_START_SECTION_\nKuuluisaksi vasta kuoleman j\xc3\xa4lkeen\n_START_PARAGRAPH_\nElinaikanaan ainoan n\xc3\xa4yttelyn kuvistaan Cameron sai vuonna 1865 Lontoon South Kensingtonin museoon, joka nykyisin tunnetaan Victoria and Albert Museumina. Cameronin sisarentyt\xc3\xa4r Julia Prinsep Stephen (o. s. Jackson, 1846\xe2\x80\x931895) kirjoitti Cameronin el\xc3\xa4m\xc3\xa4kerran, joka julkaistiin Dictionary of National Biography -kirjan ensimm\xc3\xa4isess\xc3\xa4 painoksessa\xc2\xa01886.\xc2\xa0Julia Stephenin tyt\xc3\xa4r, kirjailija\xc2\xa0Virginia Woolf\xc2\xa0kokosi Cameronin kuvista yhdess\xc3\xa4\xc2\xa0Roger Fryn kanssa valokuvateoksen, joka julkaistiin\xc2\xa01926._NEWLINE_Vasta vuonna 1948 Julia Margaret Cameron nousi suurempaan tunnettuuteen Helmut Gernsheimin kirjan ansiosta. Cameron alkoi nopeasti saada arvostusta, jota paitsi h\xc3\xa4n j\xc3\xa4i omana elinaikanaan. Vuonna 1975 valokuvaaja Imogen Cunningham sanoi toivovansa, ett\xc3\xa4 muotokuvaus palaisi alkul\xc3\xa4hteille Julia Margaret Cameronin tyyliin, koska \xe2\x80\x9dh\xc3\xa4nt\xc3\xa4 parempaa muotokuvaajaa ei ole\xe2\x80\x9d._NEWLINE_1970-luvullta l\xc3\xa4htien Cameronin kuvista on koottu monia n\xc3\xa4yttelyit\xc3\xa4 etenkin englanninkielisten maiden museoihin. Esimerkiksi vuonna 2013\xc2\xa0New Yorkin Metropolitan Museum of Art\xc2\xa0piti laajan n\xc3\xa4yttelyn Cameronin kuvista. Valtaosa Cameronin tuotannosta ja kirjeenvaihdosta on talletettuna Lontoon Victoria & Albert -museoon, jonka perustaja ja varhaisen valokuvataiteen tukija Sir Henry Cole (1808\xe2\x80\x931882) oli yst\xc3\xa4vystynyt Cameronin kanssa jo t\xc3\xa4m\xc3\xa4n elinaikana. Museo j\xc3\xa4rjesti Cameronin syntym\xc3\xa4n 200-vuotisjuhlan kunniaksi laajan n\xc3\xa4yttelyn vuonna 2015.'